authors:
Веселин Коларов
Обновена
Дек
По Публикацията Работи

title: Голова машина се завръща на "Армията"

maintext:
ЦСКА-София може да направи опит да си върне бивш нападател. В полезрението на "червените" е попаднал Серджиу Буш, твърди "Тема Спорт". В клуба умуват дали да не отправят предложение до Шефилд Уензди за неговите права. Той е в трансферната листа на английския клуб и опция пред армейците" е да го откупят за скромна сума или да го вземат под наем, за да не предприемат голям риск.
В момента Буш изобщо не припарва до представителния отбор на Шефилд У, който играе във втория ешелон, а е използван от формациите до 21 и 23 г. Румънецът желае час по-скоро да се върне към състезателно ниво и би приел завръщане в ЦСКА. Пред свои близки той е заявил, че е готов отново да заиграе на "Армията".
От продажбата си в Англия насам той е записал само 10 мача и 1 гол за представителния тим на Шефилд У, като всичките са през пролетта на 2015 г. През миналия сезон бе под наем в италианския Салернитана (Серия Б), но и там не се наложи след 9 участия и 1 гол.


authors:
Красимир Ангелов
Дек
По Публикацията Работи

title: Обявиха частично бедствено положение в Неделино

maintext:
Частично бедствено положение заради усложнени метеорологични условия е обявено в община Неделино, съобщиха от общинската управа.
Със заповед на кмета Боян Кехайов от 12.00 часа е в сила бедствено положение за кметствата Върлино, Дуня, Кундево, Гърнати и Върли дол. Бедстващите населени места ще бъдат захранвани с водоноски от водопроводната мрежа до кметствата на населените места.
Ще бъде изпратена техника за изкопни работи и търсене на водоизточници.
Бедственото положение ще остане в сила до овладяване на обстановката.

fasttext_language: bg


title: Звездният ни рожденик: Джъд Лоу на 44

maintext:
На 29 декември рожден ден празнува популярният британски актьор Джъд Лоу. Роден през 1972 година в Лондон, той е носител на награда БАФТА и два пъти номиниран за награда "Оскар".
В своята кариера, която започва през 1987 година, когато Джъд е само на 15, той е участвал в много филми, най-популярните от които са "Гатака", "Талантливият мистър Рипли", "Враг пред портата", "Студена планина", "Шерлок Холмс" и други.
Ето интересни факти за популярния британски актьор:
Израства в семейството на учители.
Родителите му са били луди фенове на Бийтълс и са го кръстили на песента на групата "Hey Jude".
През 1995 г. играе в пиесата Indiscretions на Бродуей, заедно с Катлийн Търнър. Ролята му спечелва номинация за награда Тони.
През 2000 година печели награда БАФТА за ролята си в "Талантливият мистър Рипли". За същата роля получава и номинация за Оскар за най-добра поддържаща роля.
На 1 март 2007 г. получава от френското правителство орден "Ordre des Arts et des Lettres" като признание за приноса му към световното филмово изкуство.
Джъд Лоу е бил съквартирант с Юън Макгрегър от времето, когато двамата са започвали кариерите си. И до днес двамата са много добри приятели.
Има 5 деца – двама сина и три дъщери.
В продължение на 3 години - от 2003 до 2006 година, Лоу има връзка със своята колежка Сиена Милър. Двамата дори бяха сгодени, но така и не се ожениха заради признанието на актьора, че е поддържал любовни отношения с бавачката на децата си.
Като истински англичанин е фен на футбола и на лондонския Тотнъм.
През 2004 година списание "People" го определя за най-секси мъж на планетата.


authors:
Петя Славова
Обновена
Дек
По Публикацията Работи

title: Фандъкова нареди: Снегорините в готовност!

maintext:
В готовност за сняг са фирмите, ангажирани със снегопочистването в столицата. Кметът на София Йорданка Фандъкова им разпореди да разположат специализирана техника за зимно почистване на определените 68 места в града, съобщиха от Столичната община.
В момента започнаха обработки в районите "Панчарево", "Витоша", "Нови Искър", като приоритетно се обработват улици, по които се движи градският транспорт и основни улици в кв. "Симеоново", Бистрица, селищата Кътина, Балша и други. На терен работят над 20 снегопочистващи машини.
Опесъчаване се извършва на планинските пътища "Драгалевци – Алеко" и "Бояна – Златни мостове" в планината Витоша.
Към момента градският транспорт се движи нормално по всичките си маршрути.
От Столичната община напомнят на шофьорите да бъдат внимателни и да карат с автомобили, оборудвани за движение при зимни условия и със съобразена скорост.


authors:
Петя Славова
Юли
По Публикацията Работи

title: Много наритани задници в "Трите хикса: Отново в играта"

maintext:
Ксандър Кейдж се завръща като Трите хикса в най-новата продукция от поредицата за спортния ентусиаст, превърнал се в супер шпионин, „Трите хикса: Отново в играта“.
Близо 15 години по-късно Вин Дизел отново влиза в култовия образ на Кейдж, който се завръща от самоналожено изгнание.
Този път целта му е да намери смъртоносно оръжие, познато като Кутията на Пандора, а това няма как да се случи, без адски екшън и ужасно много наритани задници.
В продукцията ще видим отново и Самюел Джаксън – посредникът на Ксандър агент Аугустъс Гибънс. Заедно с Дизел и Джаксън, пред камерата застават звездата с български произход Нина Добрев, Дони Йен, Руби Роуз и Тони Колет. „Трите хикса: Отново в играта“ нахлува в кината на 20 януари 2017 г.


authors:
Петя Славова
Дек
По Публикацията Работи

title: Топла Коледа. Температурите до 9 градуса

maintext:
Максималните температури на Коледа ще са предимно между 4° и 9°, съобщи за "Фокус" дежурният синоптик Мартина Цветанова от Националния институт по метеорология и хидрология (НИМХ) към Българската академия на науките (БАН).
Днес облачността ще е значителна, но ще се задържи почти без валежи. Вятърът ще е умерен от запад-северозапад, в Дунавската равнина временно ще се усилва. Над Черноморието облачността ще е променлива, след обяд - често значителна, но ще остане без валежи.
Ще духа до умерен вятър от запад-северозапад. Максималните температури ще са между 4° и 8°. Вълнението на морето ще е около 2 бала.
Температурата на морската вода е 5° - 7°. Над планините облачността ще е значителна, в масивите от Западна България ще превали слаб сняг. Ще духа силен, по високите и открити части и бурен северозападен вятър.
Максималната температура на височина 1200 метра ще е около 0°, на 2000 метра - около минус 5°. Атмосферното налягане ще се понижава, но ще остане по-високо от средното за декември.


authors:
Вера К. Александрова
Дек
По Публикацията Работи

title: Съдът остави в ареста главния машинист на влака-убиец

maintext:
Окръжният съд в Шумен остави главния машинист на влака-убиец, избухнал в Хитрино, в ареста.
Съдиите постановиха мярка за неотклонение "задържане под стража" по отношение Димитър Михнев, съобщи Фокус.
Той и помощникът му Радослав Петков бяха арестувани в понеделник с обвинение, че са се движили с двойно по-висока скорост от позволеното.
Цистерни от влака се взривиха на 10 декември на гарата на Хитрино и убиха седем души от селото.
Според първоначалната съдебно-техническа експертиза влаковата композиция се е движела с 78 км/ч. при позволени 40.
Според прокуратурата високата скорост е довела до дерайлирането на композицията. Една от цистерните се е разхерметизирала, започнало е изтичане на газ, който се е разпространил, смесил се е с въздуха, навлязъл е през прозорците и вратите в една от къщите в селото.
Там в детска стая е имало горяща печка на дърва и въглища, което е довело до взрива. В тази къща, от която е тръгнал взривът на газа, има двама загинали, едно оцеляло дете и един човек в болница с опасност за живота.
Обвинението срещу двамата машинисти е за причиняване на смърт по непредпазливост на 7 души, както и причиняването на тежки телесни повреди на 26 души.


authors:
Елка Василева
Дек
По Публикацията Работи

title: Гюлен отрече да е причастен към убийството на Карлов

maintext:
Турският мюсюлмански проповедник Фетхуллах Гюлен, който живее в САЩ, отхвърли обвиненията, че е причастен към убийството на посланика на Русия в Турция Андрей Карлов, отправени от властите в Анкара.
Това съобщи агенция Асошиейтед прес, която разполага с видеообръщение, записано от Гюлен.
В изявлението си Гюлен за пореден път обвини правителството на Турция, че иска да опорочи възглавяваното от него движение.
"Те /турските власти/ няма да успеят да убедят света в тези обвинения", цитира АП думите на Гюлен по повод изявленията на турските официални лица за негова причастност към убийството на руския дипломат.
Посланикът на Русия в Турция Андрей Карлов беше застрелян на 19 декември, докато произнасяше реч на откриването на фотоизложба в Анкара.
Турските власти съобщиха, че нападението е било извършено от турския полицай Мевлют Мерт Алтънташ, който беше ликвидиран от службите за сигурност. Русия квалифицира случилото се като терористичен акт.
Президентът на Турция Реджеп Ердоган заяви в сряда, че следствието е установило връзка между убиеца на руския посланик Карлов и ФЕТО – организацията на привържениците на Гюлен.
"Този човек /Мевлют Мерт Алтънташ/ е бил член на ФЕТО, няма нужда това да се крие... Трябва открито да се каже, че вътре в нашите полицейски структури, както и в армията, все още има членове на тази мръсна организация", каза Ердоган. Той добави, че "прочистването на държавните структури от ФЕТО продължава", пише ТАСС.


title: Бедни общини - редовни дарители на МВР

maintext:
Общини от бедните райони на България изпращат редовни дарения към МВР, показва годишния отчет на силовото министерство.
Оказва се, че въпреки че бюджета на ведомството е един от най-големите, малки общини правят
редовни дарения под формата на най-елементарни консумативи като горива и компютри. Сред дирекциите подпомагани от общини е и тази във Видин.
Въпреки скромния си бюджет от 1 милион лева годишно, Грамада е една от общините редовни дарители на МВР, разказва телевизия Bulgaria On Air. В продължение на години, местната
управа дарява по 150 лева месечно за гориво за автомобилите на полицейския участък в населеното място. А тази година общината решила да подари и нов автомобил на служителите на реда.
Месеци след като бил направен подаръкът, служител на реда катастрофирал с автомобила и сега той ще бъде бракуван. В същото време социалния патронаж в общината разнася храна на десетки възрастни хора в този изгнил автомобил, който се налага да бъде бутан с часове за да запали.
Какво се случва с автомобила вижте в репортажа на телевизия Bulgaria On Air.


authors:
Камелия Цветанова
Дек
По Публикацията Работи

title: Търсят се: 50 млн. лева за НЗОК да закърпи годината

maintext:
И тази година парите за здраве не стигат. В бюджета на НЗОК има дефицит в размер на около 50 млн., съобщи пред БНР зам.-министърът на здравеопазването д-р Бойко Пенков, който е и член на Надзорния съвет на Касата.
Още по темата Близо 1 млрд. е недостигът на средства в здравната система 22 дек 2016 11:22 18
Именно дефицитът е причината да бъдат отложени няколко плащания на здравната каса за началото на януари. Забавянето ще е с около 15 дни.
Пенков увери, че всичко е обяснено на съсловните организации - на зъболекари, на фармацевти, а още на 4 януари ще бъде свикан Надзорният съвет с единствена точка - решение за забавените плащания.
Според него "до 10-11 януари хората ще си получат парите". Днес се правят последните за годината преводи от остатъчни суми.
Договорите с болниците за изпълнение на обем дейности се изпълнява стриктно, подчерта зам.-министърът. Дейностите над договорените обаче остават неплатими.
По данни на НАП през тази година са събрани около 90 млн. лева над предвидените. Средствата са отишли за здравноосигурителни плащания по различните пера.


authors:
Екип На Bloomberg
Дек
По Публикацията Работи

title: Какво предстои за Близкия Изток?

maintext:
Постигането на споразумение за примирие в Сирия има своята военна история. Трябва да сме наясно, че ако Башар Асад не беше удържал на позициите, които има, и не беше постигнал победи в ключови области в Сирия, не можеше по никакъв начин да очакваме такива разговори. Ангажиментите на основните играчи в Москва – Иран, Турция и Русия са много сериозни. Русия е гарант за спазване на договореностите от страна на сирийското правителство, Турция – на терористите, а Иран – на иранските воини в лицето на Хисбула. Това обяви анализаторът и журналист Христо Петров в ефира на Bloomberg TV Bulgaria.
По думите му споразумението в Москва показва, че политическите инструменти може да са много полезно средство за прекратяването на военните действия.
Той коментира и факта, че примирието изключва ИДИЛ и свързаните с нея групировки.
"Ситуацията е много добре дефинирана в Сирия. Турция със своите ангажименти гарантира, че добре обучените бойци няма да бъдат допуснати да преминат в турска територия. Второ, тези формирования бяха изтеглени не само от района на Алепо, но и бяха осигурени коридори, които придвижиха тези бойци в една определена област, която граничи с Турция. Въпрос на време е или те да се предадат окончателно, или да бъдат унищожени", посочи Петров.
Според него израелско-палестинския конфликт е основен елемент от пъзела в Близкия Изток и Тръмп ще поддържа позицията на администрацията на Обама, че създаването на две държави е единственият начин за постигането на мир.
Вижте целия разговор във видеото на Bloomberg TV Bulgaria


authors:
Василия Пейчева
Дек
По Публикацията Работи

title: Откриха части от корпуса на падналия руския самолет

maintext:
На дълбочина 27 метра са открити няколко части от корпуса на разбилия се вчера в Черно море руски самолет, в който имаше 92 души, обяви руското министерство на извънредните ситуации, цитирано от местни агенции, предаде Франс прес.
"Водолазите на министерството откриха части от корпуса на разбилия се вчера самолет. Те са на дълбочина 27 метра на разстояние една морска миля от брега по траекторията на полета", съобщи говорител на спасителния екип, цитиран от Интерфакс.
По-рано бе съобщено, че е открит целият корпус на самолета.
Открити са отломки, петметров фрагмент и фрагмент с обозначителни светлини на самолета.
Продължава издирването на черните кутии на самолета Ту-154, но засега не може да се каже колко време ще е нужно за намирането им, заяви руският министър на транспорта Максим Соколов, цитиран от ТАСС.
Проучват се четири версии за катастрофата на самолета на руското министерство на отбраната в Черно море, заяви руската Федерална служба за сигурност (ФСС).
Версиите са попадане на предмети в двигателя, некачествено гориво, довело до загуба на мощност и спиране на работата на двигателя, пилотска грешка и техническа неизправност на самолета.
До момента няма данни да е било извършено терористично нападение, заяви ФСС.
Смята се, че са загинали всичките 92 души на борда на самолета, който се разби две минути след излитането си от Сочи. Сред пътниците имаше десетки певци от световноизвестния хор на руската армия, които трябваше да изнесат новогодишен концерт в руската база Хмеймим в Сирия, както и девет руски журналисти и руска лекарка, известна с благотворителната си дейност във военни зони.
Води се гигантска операция по откриване на отломки и на черните кутии на самолета. В нея участват над 3500 души, в това число 135 водолази, 39 кораби и катери, седем дълбоководни апарата, пет хеликоптера и безпилотни самолети.
Руското министерство на отбраната съобщи, че до момента са открити 11 тела и над 150 фрагмента от самолета.
Първите тела на жертви от катастрофата вече пристигнаха в Москва за идентификация.
Образувалото се в Черно море керосиново петно от изтеклото гориво на самолета е достигнало дължина от близо 4 км и площ от един квадратен километър, но впоследствие се е изпарило под въздействието на слънчевата светлина.
Новите снимки на района вече не показват следи от гориво в морето.
(БТА)


authors:
Петя Славова
Дек
Автор

description: Той е от късметлиите, завършили в класа на проф. Стефан Данаилов и е част от трупата на Народен театър

title: Валери Йорданов: Няма утре. Има само днес!

maintext:
Снимка: Екип "Воевода" 2345 Често героите му са неудачници с неголеми перспективи като в "Емигранти" или "Раци". Поделя си режисурата с Иван Владимиров в "Кецове" и така му харесва да е и зад камерата, че вече готви нов филмов проект. На малкия екран влезе в домовете със сериали като"Хайка за вълци", "Дървото на живота", "Връзки", а веднага след Нова година ще може да го видим на големия екран в историческата драма "Воевода" на Зорница София.
Валери, вие сте с главна роля във "Воевода$. По-различно ли е да се снимате в исторически филм?
Понякога, когато чуя някой колега или колежка да дели ролите на "главни" или "второстепенни", без да искам се дистанцирам от работата му. После трудно му вярвам… Да, много по-различно е в исторически филм. Първо - защото се прави много рядко! Второ - защото темата силно ме вълнува и от дете си имам моите любими примери в тази посока. И трето – екипът на филма "Воевода" беше така добре подготвен, че участвайки с него във всичко това, ти не можеш да си позволиш да не владееш оръжието си, коня си или актьорската си работа в кадър. А има и още един много важен фактор – децата ни ще го гледат след време и нямаме право да не сме били всеотдайни в работата си.
Как "Воевода" се вписва в съвременното българско кино?
Това ще каже времето. И "Цар – Зрител". Убеден съм, че чудесно се вписва. С голямата ми дъщеря, която е на 9 години, гледаме филми като "Капитан Петко – воевода", "Хан Аспарух", "Краят на песента" (“Фильо и Макензен", "Войната на таралежите" и др.) и съм убеден, че децата ни трябва да познават историята си. Да се вълнуват от нея и да ни задават въпроси, на които да можем да им отговорим, за да имат българско съзнание и дух. И те и ние. Мисля да заведа дъщеря си и на премиерата на "Воевода", но на някои епизоди ще се наложи да затваря очички. Скоро тя ме попита: "Тате, защо по твое време са се правили такива хубави филми, а сега всичко изглежда някак… неприлично и не – за нас?". Затова мисля, че "Воевода" ще я развълнува и ще й хареса много.
Екранната ви партньорка е и режисьор на филма. Как се работи със Зорница София и различна ли е тя пред и зад камерата?
Работи се и леко и тежко. Леко – защото тя се беше подготвила много добре и знаеше какво иска, затова снимаше бързо и без много дубли. А "тежко" – защото нашата подготовка и участието ни след това бяха свързани с много тренировки, нови познания и голямо психо-физическо натоварване. Аз обичам такива "упражнения". А "пред" и "зад" камерата Зорница си е… воевода.
Участвате в много продукции – все с главни роли. Как подхождате към определен образ и какво е най-трудното в актьорската професия?
Трудностите винаги са били различни, но най-важното е да не забравяш кой си и откъде идваш. Да не се взимаш много на сериозно, а да търсиш удоволствието и любопитството в работата си. Ако помниш и си любопитен ще я свършиш добре.
Често снимате доста трудни сцени. В "Раци" на Иван Черкелов плувате до умряло животно. Във "Воевода" не се разминавате с контузиите. Как семейството ви реагира на подобен род "изненади"?
Ако се замислях над медицинския си картон, не би трябвало да стъпвам на снимачна площадка. Контузиите са богато-разнообразни и ако не ги приемеш на майтап - нямаш шанс. В къщи вече са свикнали и само се шегуваме с това. Като се прибера куцайки или бинтован, с гипс или с корсет на ребрата, децата ми викат – "Трепан Генчо" или "Манекена на травматологията". Малката ми пее, а голямата ми прави масаж на гърба и ме бъзикат. Няма "драми", само да сме живи и здрави. Обичам тази професия. Парадоксално звучи, нали?
Правите ли си равносметка в края на годината – какво е минало и какво предстои?
Не си правя. Харесвам хайкото: "Няма "утре". Има само "днес" и една малка съществена част от "вчера".
И все пак каква беше лично за вас 2016 г.?
Казах Ви, че не си правя равносметки. Реално годината беше тежка. Пак лекувах травми, с операция, раздвижване и всички "екстри". А представленията и другите ангажименти вървяха паралелно, без да спират. Затова пък "нереално" – годината беше прекрасна! Справих се с почти всичко и успях да убедя децата си, че дядо Коледа…и шейната му и подаръците в нея, наистина съществуват за този, който вярва в тях.
Чудесно е, че вярват в чудеса, а какво им казвате за вашата професия?
Нищо. Не бих им я "рекламирал", защото е доста трудна. Йована, голямата ми дъщеря, вече има някакъв опит, участвала е в два филма, като във вторият беше на 7години ("Каръци", реж. Ивайло Христов, роля – Момиченцето). Мисля, че се представи доста добре и колегите ми така казват, но не я повреждам с обяснения. Тя иска да спасява Сибирските тигри и да тренира карате. А малката – да пее. Всек трябва да си усети Пътя с времето.
Какво им спестявате и какво не от случващото се у нас и по света?
Спестявам само "простотията", когато я срещнем. Иначе дискутираме понякога, дори ако темата е някоя човешка трагедия, терористичен акт или война. Не искам да растат в инкубатор и неготови, но избягвам да пускам телевизия по време на новините.
Къде ще прекарате празниците и какво си пожелавате да ви се случи през новата година?
У дома. И ще си и Ви пожелая здраве и шанс… Останалото зависи от нас.


authors:
Боряна Павлова
Дек
По Публикацията Работи

title: Българин в критично състояние в Банкок, нека помогнем!

maintext:
Българин е в критично състояние в болница в Банкок, съобщи неговата дъщеря.
Застраховката на Свилен Василев обаче покрива само приемът в здравното заведение, където той е бил приет.
Тайландските медици обаче съобщили на семейството, че не могат да предприемат мерки.
"Безкрайно благодарна съм на всички, които помогнаха досега. Най-накрая докторите взеха решение, че баща ми трябва да бъде преместен в Берлин, където има специалисти, които са в готовност да извършат операцията", пише дъщерята на Светлин Василев във Facebook.
"Проблемът е,че се изисква голяма сума пари. Трябва да заплатим €90 000 за транспорта и €120 000 за болницата. Помощта Ви ни е много нужна в този момент", пише Светлина.
Ако искате да помогнете, можете да го направите на банкова сметка:
BG65FINV915010BGN074AI
Sofia Mladenova Vasileva
Създадена е и страница за помощ в платформата GoFundMe: https://www.gofundme.com/lets-unite-and-save-svilen-vasilev


title: Евакуираха небостъргача на Тръмп, имало съмнителен пакет

maintext:
Полицията евакуира за кратко хората от фоайето на небостъргача "Тръмп тауър" в Ню Йорк, след като там бе открит съмнителен пакет, предаде Ройтерс, цитирайки съобщение на властите.
Говорител на нюйоркската полиция каза, че неин сапьорски отряд веднага е отишъл на място след получен сигнал, а малко по-късно тревогата е отменена поради липса на причини за евакуация. Фоайето често е пълно с туристи.
В 58-етажния небостъргач в центъра на Манхатън се намира щаб-квартирата на бизнес империята на новоизбрания президент на САЩ Доналд Тръмп.
До церемонията по встъпването му в длъжност на 20 януари "Тръмп тауър" остава постоянна резиденция на републиканеца. В нея денонощно дежурят полицейски отряди.
Според телевизионния канал "BNO news" той не е бил в сградата по това време. Тръмп прекарва коледните празници в своя курорт Мар а Лаго във Флорида.
/БТА/


title: Борисов с нов приз: "Златната обувка" за гол след гол

maintext:
Премиерът в оставка Бойко Борисов има ново отличие.
Той взе "Златна обувка" за голмайстор №1 на коледния турнир за ветерани в комплекс "Царско село". Централният нападател на "Витоша" (Бистрица) направи хеттрик и даде две асистенции за победата със 7:4 в малкия финал срещу "Левски", пише "Труд“.
Трите гола донесоха на Борисов втори голмайсторски приз в турнира. Но този път за най-добрия реализатор домакинът Стойне Манолов даде и копие на "Златната обувка".
ЦСКА си върна на "Витоша" за загубата с 2:4 в миналогодишния финал. Водени от Любо Пенев, "червените" победиха с 3:1. А в драматичен финал ЦСКА срази дебютанта в турнира"Локомотив" (Пд) с 3:2.
Головете вкараха Пенев, Методи Деянов и Мартин Горанов. В името на успеха "червените" откраднаха и кадър на "Левски". Юношата на "сините" Илиян Симеонов, бивш централен нападател на "Герена", вкара дори един от головете срещу "Витоша".
"Левски" остана четвърти в турнира, но всички признаха, че "сините" използваха по-възрастни свои звезди от останалите. Но пък имаха най-много блясък като имена в лицето на Станимир Стоилов, Емил Велев и Дончо Донев.
Традиционно на коледния турнир се събра елита на футбола ни. БФС бе представен от вицепрезидента Михаил Касабов.
"Червените" ветерани на трибуните водиха Димитър Пенев, Стойчо Младенов и Георги Велинов. Шефско присъствие бе в "синия" лагер в лицето на Станислав Ангелов и Георги Чиликов. Лично собственикът на
"Локомотив" (Пд) Христо Крушарски и най-голямата клубна легенда Христо Бонев аплодираха мачовете.
Премиерът не изчака награждаването и наградата му беше взета от съотборника му Славчо Галев.
"Весели празници и много здраве на всички", каза капитанът на ЦСКА Любо Пенев, след като получи шампионския трофей от домакина Стойне Манолов.
Валентин Михов, бивш президент на БФС и Профилигата, традиционно връчи по 200 лева коледна награда на всички ветерани. От години Михов и шефът на сдружението на легендите Димитър Ларгов радват беловласите бивши футболисти с помощ за празниците.


title: Вбесен шофьор размаха мачете срещу камион

maintext:
Ядосан шофьор се оказа в ареста, след като потроши каросерията на камион с мачете.
Причината - разправия с шофьора на камиона, съобщиха от полицията в Добрич.
32-годишният мъж с "БМВ" спрял близо до балчишкото село Оброчище, за да си отмъсти.
Полицаите са установили, че между него и шофьора на камиона е възникнала конфликтна ситуация на територията на Варненска област.
Шофьорът на колата обаче настигнал камиона на кръстовището на селата Оброчище и Рогачево и там размахал мачетето.


title: Гърция, лято, калмари: От догодина - по-скъпо!

maintext:
Почивката в Гърция ще ни излезе по-скъпо догодина. Причината е, че от 1 януари 2017 г. се вдигат акцизи и данъци, които ще повишат цените на редица стоки в южната ни съседка. Литър бензин поскъпва с 3 евроцента, а дизелът – с 8 евроцента. С десет евроцента се увеличава цената на природния газ, изчисляват местните издания.
С близо 25 на сто по-скъпо ще струва и кутия цигари, тъй като от 1 януари влиза в сила специалният данък върху потреблението на тютюневите изделия. Заради него килограм тютюн става 170 евро при досегашните 156,70 евро, отбелязва "Труд".
По-високият данък ще се отрази и на цената на кафето в Гърция. До 10 евроцента повече ще платите, ако си поръчате чаша от напитката в заведение.
Увеличава се и специалният данък за консумация на бира, а отпада намалението от 50% на данъка върху алкохолните напитки в южните гръцки острови като Сирос, Тасос, Андрос, Тинос.
Специална такса се въвежда за стационарните телефони. Тя ще е в размер на 5 на сто.
Засега няма промяна на цените на пакетите за почивка в Гърция както за Великден, така и за летния сезон, коментира за „Труд” Калин Драганов, член на Асоциацията на българския туроператори и туристически агенти. Тепърва ще се види как новите акции и данъци ще се отразят на цените в ресторантите, допълни той. В нашата агенция отчитаме двойно увеличение на българите, които вече са направили ранни резервации за почивка в Гърция, каза още Драганов.
Поскъпване на нощувките в хотелите ще има, но чак от януари 2018 г. Тогава ще влезе в сила данък от 1 евро за нощ за нощувки в тризвезден хотел, 2 евро в четиризвездните хотели и 3 евро в петзвездните.


title: Крехък мир: Примирието в Сирия изтрая точно 2 часа

maintext:
Сблъсъци между бунтовниците и правителствените сили станаха по-малко от два часа след влизането на прекратяването на огъня на територията на цяла Сирия, предаде Ройтерс, като цитира сирийския Център за наблюдение на правата на човека.
Нарушението е било извършено от страна на бунтовниците, които са превзели позиция на правителствените сили в провинция Хама, съобщава центърът, цитиран от БТА.
Мохамед Рашид, говорител на бунтовническата групировка Джаиш ан Наср каза, че правителствените сили са нарушили споразумението, като са обстреляли районите на селата Атшан и Шейк в провинция Идлиб, която граници с Хама.
Вчера Сирийското Главно командване на армията и въоръжените сили обяви, че от 30 декември цялостно прекратява огъня на територията на страната.
"След победите и напредъка, постигнати от сирийските въоръжени сили на повече от един фронт Командването обявява цялостно прекратяване на огъня във всички територии на Сирийската Арабска Република, което започва от 00:00 ч. на 30 декември 2016 г.", гласи изявлението на правителствените сили в страната.


authors:
Елка Василева
Обновена
Дек
По Публикацията Работи

title: Румънският президент одобри Сорин Гриндяну за премиер

maintext:
Румънският президент подписа указа за назначаване на Сорин Гриндяну за министър-председател на Румъния, съобщи националната информационна агенция Аджерпрес.
"Президентът на Румъния, г-н Клаус Йоханис, подписа в петък, 30 декември, указа за назначаване на г-н Сорин Михай Гриндяну като кандидат за поста министър-председател, за да бъде поискано одобрението на парламента за програмата и членовете на новото правителство, съгласно член 103 алинея 12 от конституцията на Румъния", съобщи президентската администрация.
Сорин Гриндяну бе предложен в сряда за премиер от Социалдемократическата партия и Алианс на либералите и демократите. Двете партии имат мнозинство в парламента и вече подписаха споразумение за коалиционно управление.
/БТА/


authors:
Мария Нестерова
Дек
По Публикацията Работи

description: Детските реакции по темата нямат цена. Вижте ги!

title: Този голям, брадат, страшен Дядо Коледа


authors:
Михаела Лазарова
Дек
Автор

title: Тибетски мъдрости за живота

maintext:
Щастието се корени най-напред в нас самите. Едно правило, което често забравяме и търсим причините за дисбаланса в живота ни не където трябва. Да бъдем през повечето време положително настроени и удовлетворени е трудно.
Въпреки това, ако следваме някои малки стъпки, бихме могли да променим много неща в живота си, за много кратко време. От рубриката на Az-jenata.bg „Притчи и мъдрости“ споделяме 25 тибетски правила за живота. Прочетете ги! Някои от тях може би ще решите да направите част от вашето ежедневие и разбиране за света.
1. Харесва ли ти – кажи.
2. Ако не ти харесва – кажи.
3. Някой ти липсва – обади се.
4. Не разбираш нещо – питай.
5. Искаш ли да се срещнете – обади се.
6. Искаш ли нещо – питай.
7. Никога не спори.
8. Искаш да бъдеш ясен – обясни.
9. Ако си съгрешил – веднага го признай и не търси оправдания.
10. Винаги имайте предвид, че всеки има своя истина и че тя често не съвпада с вашата.
11. Не общувайте с лоши хора.
Повече по темата може да прочетете в Az-jenata. bg


authors:
Александър Попов
Дек
По Публикацията Работи

title: Николета надмина себе си, лъсна по силикон

maintext:
Явно Николета Лозанова се чувства недооценена като внимание, защото предприема все по-отчаяни ходове за самореклама. Тя надмина себе си в края на годината и зарадва своите последователи с чисто гола снимка, направена нейде из топлите страни.
Всъщност, слуховете са, че тя е на Малдивите в компанията на бившия национален вратар Николай Михайлов. Той навремето сравни плеймейтката с трабант, но явно тя е забравила този "комплимент". Николета се води все още съпруга на Валери Божинов, но двамата отдавна не делят един покрив.
Лозанова се старае постоянно да провокира интерес към себе си, като използва най-вече телесата си.
Най-новата й еротична хрумка е да извади на показ изцяло силикона си, демонстрирайки, че спи гола. Не е ясно кой е фотографът, но ако слуховете са верни - най-вероятно е футболистът на турския Мерсин.
PR акцията на Николета не допада особено на пишещите в социалните профили. Гърдите й са сравнени с човешка глава, в която няма еротика, а жена пък смята, че е "чудесен пример за дъщеря си и малката щяла да бъде горда с майка си".
Трети пък я съветват да се щракне в кухнята, тъй като островните снимки били банални.
Още новини за звезди четете в Tialoto.bg тук


authors:
Мария Нестерова
Обновена
Дек
По Публикацията Работи

title: Първенци в ЕС! Ползваме най-много мобилен нет

maintext:
Близо 2,6 милиона българи, или приблизително около 80 на сто от всички потребители на интернет у нас, са използвали мрежата предимно за лични цели и за разговори по мобилните си телефони, сочат данни от анализ на Евростат за използването на интернет от частни лица през 2016 г.
Втората най-масова услуга, заради която българите са използвали Интернет, е участие в социалните мрежи - близо 75 процента от потребителите у нас или около 2,4 милиона души са използвали мрежата за създаване на потребителски профил, за публикуване на съобщения или други новини във Facebook, Тwitter или други социални мрежи.
Около 2,3 милиона от сънародниците ни или близо 70 процента са използвали Интернет за изпращане/или получаване на електронна поща чрез имейли.
Следващото по масовост използване на Интернет у нас е било за онлайн четене на новини, вестници или списания - около 68 на сто или 2,2 милиона българи са ползвали тази услуга в мрежата.
Информация за стоки и услуги през интернет са ползвали около 2,1 милиона българи или 64 процента.
Онлайн музика са слушали около 40 на сто от потребителите на Интернет, а други 32 процента са ползвали мрежата за теглене на игри или други забавления.
Като цяло ползването на Интернет от домакинствата у нас се е повишило почти двойно за последните шест години - през 2010 г. малко над 30 процента от домакинствата у нас са имали достъп до мрежата, докато през 2016 г. те вече надхвърлят 65 процента, показва анализът на Евростат.
Въпреки този ръст - България е на последна позиция в ЕС по използването на Интернет от домакинствата в ЕС през 2016 г. Пред нас са страни като Гърция, Румъния, Литва и Португалия с около и малко над 70 процента.
През отиващата си година около 80 на сто от хората в ЕС са използвали Интернет за сърфиране чрез мобилен или смарт телефон, отчита Евростат.
През лаптопи или нетбуци са сърфирали 65 на сто от европейците, чрез настолни компютри - 54 на сто и през таблети - 44 на сто.
Най-много през мобилен или смарт телефон са сърфирали жителите на Испания, Кипър и Холандия - над 90 процента. Следват Хърватия - 87 процента, Великобритания - 86 процента и Дания 85 процента.
Най-нисък дял на сърфиране през Интернет е записан в Чехия - 55 на сто, Полша - 60 на сто, Латвия и Литва - по 63 на сто, Гърция - 66 на сто.
Възрастовата група, която най-често е използвала Интернет през мобилни или смарт телефони в ЕС, е между 16-24 години.
Като цяло през 2016 г. - близо 85 на сто от домакинствата в ЕС са имали достъп до Интернет от дома си. Люксембург и Холандия са двете страни, в които има почти 100-процентов достъп до интернет за всяко домакинство, отчита Евростат.
(БТА)


authors:
Петя Славова
Дек
По Публикацията Работи

title: "Rogue One" властва и по киносалоните у нас

maintext:
Първият самостоятелен филм извън поредицата "Междузвездни войни" - "Rogue One: История от Междузвездни войни" привлече най-много зрители, сочат обобщените данни от киносалоните у нас.
Историята от времето преди четвъртия епизод на поредицата на Джордж Лукас от 1977 година, е прожектирана в общо 115 кинозали у нас и е гледана от 46 162 зрители и има 521 673 лева от билетите им за първите три дни на екраните у нас, пише БТА.
На втора позиция е анимацията "Смелата Ваяна", която е вече месец на екраните у нас. Историята от древна Океания е гледана вече от 57 496 зрители и има 518 994 лева приходи от тях.
Трета позиция е за филма на Робърт Земекис с Брад Пит и Марион Котияр "Съюзени". Разказът за личната драма на британски контраразузнавач по време на Втората световна война е гледан от вече 41 358 зрители и има 345 612 лева приходи за 17-те дни на екраните у нас.
Четвърто място сред най-гледаните филми у нас е за "Коледно парти". Комичната история за последния опит да се привлече крупен клиент, за да се спаси фирмен клон от закриване, е 10 дни на екраните у нас и е гледана от 14 959 зрители и има 121 488 лева приходи.
На пето място е втората премиера от миналия уикенд - "Косвена красота". Филмът за мъж, който преживява дълбока драма след загубата на близки и се изправя срещу скръбта си, е гледан вече от 3 848 зрители и има 33 537 лева приходи за първите три дни на екраните у нас.
Шесто място е за петия филм от поредицата - "Подземен свят: Кървави войни". Ставащото с вампира Селин, която трябва да се бори срещу върколаците, обединени от нов лидер, е гледано от 30 192 зрители и има 306 265 лева приходи за 17-те дни на екраните у нас.
На седмо място е анимацията "Кубо и пътят на самурая". Историята на малкото момче, което случайно призовава духа на миналото, след което идват чудовища, които го преследват, е гледана от 7 340 зрители и има 67 201 лева приходи за десетте дни на екраните у нас.
Осмо място сред най-гледаните филми у нас е за анимацията "Ела, изпей" в предприеманата й седмица. Очакваният филм, в който певчески сили мерят различни животни, е гледан от 1 896 зрители и има 24 378 лева приходи в нулевия му уикенд у нас.
На девето място е историята по книгата на Дж. К. Роулингс "Фантастични животни и къде да ги намерим". Приказната фантастика с Еди Редмейн, Езра Милър, Колин Фарел, Рон Пърлман, Джон Войт, е вече месец на екраните у нас и има 73 019 зрители и 756 812 лева приходи от тях.
Десета позиция е за друга анимация - "Тролчета". Фееричната история за спасяването на тролското село е вече втори месец на екраните у нас и за това време е гледана от 107 352 зрители и има 929 418 лева приходи от билетите им.


description: След почти 10-годишно отсъствие

title: Спектакълът "Валентинов ден" отново на голямата сцена

maintext:
След почти 10-годишно отсъствие "Валентинов ден" отново ще изгрее под светлините на прожекторите. И макар че постановката е останала дълбоко в душите на актьорското трио Жорета Николова, Светлана Янчева и Валентин Ганев – те признават, че вълнението е като за първи път.
"Валентинов ден" е една машина на времето, едно пътуване назад във времето – емоционално и фактологично. Връщане в едни младежки години", коментира пред Bulgaria ON AIR Валентин Ганев.
"Ние говорим на общ език и веднага, като влязохме в това пространство и си видяхме декора, вълнението се появи. Самата пиеса, текстът, почнаха да ни изплуват разни неща", каза и Светлана Янчева.
И въпреки че често пъти се говори, че родната култура е в криза, актьорите смятат, че изход има.
"Аз не съм привърженик на оплакването и на казването колко е тежък нашият труд, защото битието на всеки човек не е леко", допълни Валентин Ганев.
Той коментира и политическата ситуация в страната.
"Политиците много често, обиждайки се или искайки да кажат нещо един срещу друг, използват думата "театър", с което пък обиждат нас. Трябва да има механизми да се подпомага изкуството", заключи Ганев.
В края на годината каква е равносметката за актьорското трио Валентин Ганев, Светлана Янчева и Жорета Николова – разказва Михаела Карабельова.


title: Доставят първите 2 т храна на пострадалите в Хитрино

maintext:
Българската хранителна банка /БХБ/ ще достави утре първите 2 тона храна на пострадалите от катастрофата на влакова композиция с цистерни в с. Хитрино, съобщиха от хранителната банка.
Това е първата от доставките, които БХБ ще прави за 110 най-тежко засегнати от трагедията домакинства /останали без дом или със силно разрушени домове/ поне веднъж месечно през зимата на 2016-2017 г. Списъкът на домакинствата, които ще бъдат подпомагани, е изготвен от община Хитрино.
Програмата се осъществява в партньорство със Съюза на преработвателите на плодове и зеленчуци в България.
Подпомагането за по-дълъг период е възможно, благодарение на дарените 10 тона консервирани храни от фирми-членове на Съюза на преработвателите на плодове и зеленчуци в България.
"Програмата, която започваме в община Хитрино, е не само продължение на ежедневната ни и системна работа за спасяване на годна храна и предоставянето на подкрепа за нуждаещите се, но и израз на дългосрочен ангажимент", казва Цанка Миланова, изпълнителен директор на БХБ.
Тя допълва, че целта на организацията не е да предоставя помощ на хората в нужда само докато ги споменават в новините, а да се погрижи те да имат сигурност, поне що се отнася до ежедневната им прехрана, докато възстановят напълно живота си.
Българската хранителна банка е готова да приема допълнителни дарения на хранителни продукти, ваучери за храна, както и целеви финансови дарения от частни и корпоративни дарители.
Организацията ще продължи да събира храни чрез директно договаряне с дарители от своята мрежа, като осигурява цялостната логистика за безопасното съхранение и доставка на пакетите до нуждаещите се хора. За подготовката на пакетите са мобилизирани корпоративни и индивидуални доброволци.
Всеки желаещ да подкрепи каузата с доброволчески труд или дарение може да се свърже с Българската хранителна банка.


title: Четирима арестувани в Дортмунд за атентата в Берлин

maintext:
Четирима души са арестувани в Дортмунд във връзка с разследването на атентата, извършен в понеделник на коледен базар в Берлин и отнел живота на 12 души, съобщи Ройтерс.
Информацията за акцията в Дортмунд първо се появи в германски медии, а по-късно бе потвърдена от прокуратурата.
Предполага се, че задържаните са били в контакт с издирвания тунизиец, за когото е издадена международна заповед за арест.
/БТА/


title: Последният ден на 2016 година - облачен и студен

maintext:
Облачен, студен и на места с валежи от сняг – такъв ще бъде последният ден на отиващата си 2016 година, сочи прогнозата на НИМХ-БАН.
През нощта времето над страната ще бъде облачно с валежи от сняг, по-значителни в Източна България. В източната половина от страната ще духа силен и бурен север-северозападен вятър и ще има виелици и снегонавявания.
Минималните температури ще са между минус 6 и минус 1 градус, в София - около минус 5 градуса.
Утре облачността над по-голямата част от страната ще се задържи значителна и на много места, предимно в югоизточната половина от страната, ще продължи да превалява сняг, като до вечерта снеговалежът ще спре навсякъде. Разкъсвания и намаления на облачността ще има над крайните северни и западни райони.
В източната половина от страната все още ще духа силен север-северозападен вятър, но следобед ще започне да отслабва. Там ще продължи да има виелици и снегонавявания.
В останалата част от страната вятърът ще е до умерен от запад-северозапад. Максималните температури ще са между минус 2 и 3 градуса, в крайните югозападни райони - до 6 градуса.
В новогодишната нощ ще бъде без валежи, а облачността ще намалее до ясно време, най-късно в югоизточните райони от страната. Вятърът ще е слаб от запад-северозапад. Температурите към полунощ ще са между минус 5 и 0 градуса, в София – около минус 3 градуса.
Над Черноморието ще бъде облачно с валежи от сняг, които до вечерта ще спрат. Вятърът ще е силен и бурен от север-северозапад, но да вечерта ще отслабне. Максималните температури ще са между 0 и 2 градуса. Температурата на морската вода е 4-6 градуса. Вълнението на морето ще бъде 3-4 бала.
Над планините ще бъде облачно с валежи от сняг. Ще духа умерен и силен североизточен вятър. Максималната температура на височина 1200 метра ще е около минус 4 градуса, на 2000 метра - около минус 8 градуса.


title: Москва не закрива англо-американското училище, съобщи Захарова

maintext:
Информацията за закриване в Москва на училището, в което учат децата на служители на дипломатическите представителства на САЩ, Великобритания и Канада, не отговарят на действителността. Това написа говорителят на руското външно министерство Мария Захарова във Facebook.
"Американски официални лица анонимно са "брифирали" своите медии за това, че като ответна мярка Русия е затворила американското училище в Москва. Това е лъжа. Вижда се, че Белият дом е напълно обезумял и е започнал да измисля санкции срещу собствените си деца", посочи Захарова.
Тя помоли журналистите да не пишат: "Москва опроверга.... или Москва няма да..... "Напишете както си е: Телевизия CNN и други западни медии отново с позоваване на американски официални източници разпространиха недостоверна информация". Обикновено молят Дядо Коледа да им донесе нещо. През тази година аз ще помоля още някого да отнесе", добави Захарова, цитирана от Лента.ру.
На 29 декември CNN съобщи, че във връзка с антируските санкции на Вашингтон властите на Русия взели решение да затворят англо-американското училище в Москва, където учат децата на дипломати от САЩ, Великобритания и Канада.
Англо-американското училище в столичния район Покровское-Стрешнево е създадено през 1949 г. Там учат децата на англоезични дипломати и бизнесмени, по последни данни близо 1200 момичета и момчета.
Закрива се и ведомственият почивен дом за служители от американската дипломатическа мисия в горския масив Серебряний Бор, популярна сред московчани паркова зона, допълва Си Ен Ен.
По-рано администрацията на Барак Обама в САЩ обяви нови мерки срещу Русия в отговор на предполагаемите руски хакерски атаки, включващи намеса в американските президентски избори, както и в отговор на предполагаем тормоз над американски дипломати в Москва. Държавният департамент обяви за персона нон грата 35 "служители на руското разузнаване", които в рамките на 72 часа трябва да напуснат САЩ.
Освен това ще бъдат затворени два руски обекта в щатите Ню Йорк и Мериленд, използвани според Вашингтон за събиране на разузнавателна информация. Най-вероятно става дума за т. нар. дипломатически вили, които се използват за почивка, празнични приеми и културни прояви.


title: Внимание! Опасни гирлянди и фоейрверки заляха пазара

maintext:
Опасни фойерверки, светлинни гирлянди и детски играчки масово се продават в търговската мрежа, установи проверка на Държавната агенция за метрологичен и технически надзор.
Директорът на дирекция "Надзор на пазара" Мирослав Йотов обясни пред БНР, че при проверките на предлаганите на пазара продукти са открити и такива, които не съответстват на изискванията. Проверени са над 1270 продукта. От тях 457 са електрическите гирлянди, 368 – фойерверки и 166 играчки.
Йотов коментира, че около 1/3 от електрическите гирлянди не съответстват на изискванията, както и 1/6 от пиротехниката, а при играчките – повече от половината.
Мирослав Йотов отбеляза, че основно липсва маркировка за съответствие. По думите му това показва, че продуктите са преминали тестове за безопасност и отговарят на европейските норми и стандарти.
При проверките са съставени констативни протоколи. Над 20 са издадените заповеди за незабавно спиране на над 60 продукта. Актовете за установяване на административно нарушение са над 50.


authors:
Криси Табачка
Дек
По Публикацията Работи

title: Съветите на Аврам: Как да изберем цвят за косата?

maintext:
Следваме линията за най-доброто от най-доброто накрая и днес официално представяме последното видео от рубриката ни "Месец на...", посветена на Аврам Големечков.
След като вече знаем всичко за мъжката и женската коса, прическа и грижа, идва време да се спрем на един друг изключително важен момент – цветът на косата.
В последното видео Аврам ще ви представи демонстрация за колористика, която ще ви помогне да разберете на какъв принцип се избира перфектният цвят за косата ви.
Това е съобразено с тена на кожата и цветът на очите ви, а резултатите са наистина зашеметяващи.
Аврам Големечков е добре познат на публиката със своите кулинарни умения, но има нещо, с което се справя дори и още по-добре – коафьорството.
Той е първият българин, който бе избран и взе участие в престижния световен конкурс Alternative Hair Show в категория „Cut & Colour“.
Съвсем наскоро Големечков откри собствения си салон "Ателие за красота", където развива своите професионални умения в сферата на красотата.
Как да изберете правилния цвят за вашата коса – вижте в послендото видео на Tialoto.bg


authors:
Александър Попов
Обновена
Дек
По Публикацията Работи

title: След W.A.S.P.: Gotthard и Удо идват на нов рок фестивал

maintext:
Gotthard и Dirkschneider ще се включат в първия по рода си рок фестивал в долината на виното.
"Gotthard ще бъдат втория ни хедлайнер след W.A.S.P. След Нова Година ще обявим още една световна група", споделя организаторът Александър Алексиев.
Именно на фестивала в село Могилово българските фенове ще могат за първи път да чуят и песни от новия дванадесети студиен албум на швейцарците от Gotthard - "Silver", който ще бъде издаден на 13 януари 2017 година.
Това ще бъде третатата творба на музикантите с новия им вокалист Nic Maeder, след като Steve Lee почина през 2010-а. Всички досегашни 11 албума достигаха до номер едно в Швейцария, което превърна групата в една от най-успешните банди в страната и в Европа. Gotthard имат над 2 милиона продадени албума в цял свят.
Бившият фронтмен на ACCEPT и настоящ на U.D.O. - Удо Диркшнайдер, също ще дойде на феста "Rock In The Wine Valley".
Фестивалът ще се проведе на 9, 10 и 11 юни 2017-а година. Билетите са вече в продажба в мрежaта на Eventim в цялата страна, Билетен център на НДК, Български пощи. Цените на билетите за целия фестивал са:
- 70 лева - до 31 май 2017г.
- 80 лева - от 1 до 11 юни, 2017г.
Организаторите пускат първите 500 билета на промоционална цена от 55 лева, валидни за всички дни на фестивала.


title: Мотивацията на терористите - идеологическа, но и финансова

maintext:
Тероризмът отдавна се е превърнал в бизнес. Той е съставен от различни категории, като една от тях е чисто финансовата част, заяви в предаването "България сутрин" по Bulgaria ON AIR анализаторът и експерт по тероризъм проф. Владимир Чуков.
В тази връзка той даде пример с атаката в Ница, където по думите му става въпрос за 100 хил. долара.
"Има категории, които са идеологически - хората в джамията, в затвора. Има и такива, които са радикализирани от интернет. Но има и други, които чисто финансово се подмамват, така че стават част от "Ислямска държава", коментира проф. Чуков.
"Никой не може да ме убеди, че този човек (атентаторът от Ница - бел. ред) вярва в Аллах и има някакви ценности. Просто е затънал в дългове и е бил рекетиран", каза арабистът.
Той направи паралел между атентатите в Ница и Берлин - и в двата случая камион се вряза в тълпата.
"Атаките са сходни – инструментът, целевата група, дори самият извършител - и двамата са тунизийци. Това са хора, които са били съблазнени от "Ислямска държава". В името на семейството тунизиецът от френската атака е приел огромна сума. Най-вероятно за трагедията в Берлин ще излезе същата история, тъй като се разбра, че атентаторът е превел огромна сума на своите роднини – негов племенник е получил пари, за да може да отиде при Амри. Вероятно става въпрос за клетка от тунизийци, която е специализирала в шофьорски умения", предположи професорът.
Според експерта терористите през изминалата година са станали "по-професионални".
Вижте повече във видеото на Bulgaria ON AIR


title: 39 вече са жертвите на отровен алкохол в Пакистан

maintext:
Най-малко 39 души починаха след консумация на отровен алкохол в Източен Пакистан, а над 150 души бяха приети в клиники за лечение, съобщават здравни работници и полицаи, цитирани от ДПА.
"Приехме 105 пациенти за лечение и 23 починаха", заяви Асиф Салеми, доктор в главната окръжна болница "Тоба Тек Сингх". Състоянието на над десет пациенти е критично, добави той.
Латиф Ахмед от болница "Файсалабад" съобщава, че 16 от приетите 49 пациенти са починали. Около десет пациенти са в интензивното отделение, останалите се възстановяват.
Десетки жители на пакистанския окръг Тоба Тек Сингх в провинция Пенджаб припаднали, след като пили домашен алкохол.
"Започнахме да търсим продавача на незаконния алкохол", заяви Усаман Акрам Гондал от окръжната полиция. Той добави, че напитката е била консумирана по време на празнуване на Коледа в християнска общност.
В селските райони на Пакистан консумацията на евтин алкохол редовно води до смъртни случаи, според полицията. В по-голямата част от страната продажбата на алкохол е забранена. Християните имат разрешение да купуват алкохол за лична употреба.
/БТА/


authors:
Петя Славова
Дек
По Публикацията Работи

title: Смут и страх през Средновековието с... "Тамплиерите"

maintext:
В смутните и мрачни времена на Средновековието ще ни отведе френският исторически сериал "Тамплиерите".
Събитията проследяват Кръстоносните походи, които стават причина за едни от най-разрушителните периоди в отминалата епоха.
Тежките времена на 100-годишната война носи със себе си несигурност, грабежи, болести. Населението живее в непрекъснат страх, а единственото място, където намират упование е селище, управлявано от ордена на Тамлиерите.
Сюжетът ще ни запознае отблизо с бивш тамплиер , който получава в завещание от краля на Франция суверенно убежище с големи административни правомощия. След разпадането на Ордена, тамплиерите основават свое общество, в което влизат в ролята на войници, монаси, доктори, фермери. Те приветстват поклонници и просяци. В него всеки, който търси закрила, е добре дошъл, а смелите рицари пазят гостите с цената на живота си.
Режисьорът Дидие Льо Пешур пресъздава автентична атмосфера на тогавашната епоха и правдиво разказва за онези времена.
Ролите са поверени на Клеман Сибони, Луиз Пастьо, Карло Брант, Маер Камун, Жерар Лусин и други. "Тамплиерите" може да гледаме от 26 декември, всеки делник от 20.40 часа по телевизия Bulgaria ON AIR


maintext:
Погледни веднъж, погледни втори път. Отдъхни си!
Когато мозъкът ни лъже, и обикновените снимки са забавни


authors:
Петя Славова
Дек
По Публикацията Работи

title: От мъж в жена: Болка и шок след операцията

maintext:
Блогър от канадския град Торонто, намиращ се в процес на смяна на пола си от мъжки в женски, се прочу в социалните мрежи след като публикува в YouTube видео със своята пластична операция, пише Daily Mail.
Както отбелязва изданието, след лекарската намеса 20-годишният Стеф Санджати се показал с бинтована глава и покрити рани по лицето.
Новата представителка на нежния пол споделила, че недооценила травмите от хирургическата операция и не очаквала, че лицето ѝ ще изглежда толкова зле.
Все пак Санджати изразила увереност, че промяната на външния вид ще е в полза на цялостното ѝ възприятие.
Отбелязва се, че превръщането й от мъж в жена е струвало около 33 000 долара. На по-късен етап следва и операция по смяна на пола.
Вижте Санджати в Tialoto.bg


title: Русия разширява военноморската си база в Тартус, Сирия

maintext:
Президентът на Русия Владимир Путин нареди на министерството на отбраната да преговаря със сирийските власти и да подпише от името на Москва споразумение с Дамаск за разширяване на пункта за снабдяване на руския военноморски флот в пристанище Тартус, предаде ТАСС, като се позова на сайта на Кремъл.
Споразумението предвижда "разширяване на територията, заемана от пункта за материално-техническо снабдяване на руския военноморски флот в района на сирийското пристанище Тартус, и влизане на военни кораби на Русия в териториалното море, вътрешните води и пристанищата на Сирийската арабска република", се казва в съобщението на Кремъл.
Владимир Путин нареди също да бъде подписан протокол към споразумението за разполагане на руската авиационна група на сирийското летище Хмеймим в провинция Латакия. Текстът регламентира въпроси, свързани с имуществото и действията на групата.
Двата документа определят статута на личния състав на пункта в Тартус и на авиационната група, на семействата на личния състав и на компетентните органи от руска страна, добавя ТАСС.
/БТА/


title: Харчим поне 80 лева за традиционния обяд на Коледа

maintext:
Поне 80 лева трябват за традиционния коледен обяд на четиричленно семейство, показа проучване на "Монитор”. От тях най-малко десетачка ще похарчим, за да облажим трапезата със свинско месо.
На празничните промоции по магазините свинското се продава от 5,99 лв./кг за бута до 7,29 за врат или каре. В зависимост от купеното количество, само за свинско ще ни отидат до 15 кинта. На трапезата за Рождеството обикновено слагаме на масата и студени месни мезета като луканка или суджук, които ще ни струват около петарка и други към десетина лева за сирене и кашкавал със същата цел. Още толкова трябва да дадем за салатата (туршия или от пресни домати и краставици). За картофите към месото ще ни трябват към 3 лв., за печеното зеле около 5 лв.
За червеното вино към свинското трябва да приготвим към 6-7 лв. за бутилка от 0,75 л, за да сме сигурни, че питието не е менте. Към 4-5 лв. е сметката за безалкохолните напитки, а любителите на концентрата ще трябва да предвидят 10-15 лв. за шише нашенска ракия или към 20 лв. за уиски. Ядките за любителите на шотландските питиета излизат към 5-6 лв, а за малък десерт трябва отделим поне още толкова. По-скъпият вариант за последното ястие като баклава или торта би ни струвал към 10 лв. Същите са разходите, ако решим да си направим и празнична баница по наш вкус.


authors:
Веселина Йорданова
Дек
По Публикацията Работи

description: Мъж е загинал при катастрофа в курорта

title: Кола се удари в дърво в Пампорово, водачът загина

maintext:
Мъж е загинал при катастрофа в курорта "Пампорово", съобщиха от полицията.
В 20:55 часа снощи на телефон 112 е получен сигнал, че до тото пункт в курорта е възникнала катастрофа с лек автомобил "Тойота Авенсис Версо", управляван от 44-годишен мъж от смолянското село Момчиловци.
олата излязла от пътното платно и се ударила в дърво. В резултат на ПТП-то водачът е бил тежко ранен.
На място пристигат екип на пожарната в Пампорово, който изважда пострадалия от автомобила и екип на ЦСМП - Смолян, който му оказва първа помощ, но на път за болницата мъжът е починал.
Причините за катастрофата се изясняват, образувано е досъдебно производство.


title: Почина Врачанският митрополит Калиник

maintext:
Врачанският митрополит Калиник почина тази нощ.
„Рано тази сутрин в Правителствена болница се представи в Господа Врачанският митрополит Калиник. Тежко болен, той напусна тукашния временен свят и се пресели във вечните селения на Христа Бога“, съобщи Светият Синод.
Още в края на ноември митрополит Калиник беше подложен на тежка операция заради рак на дебелото черво в правителствена болница.
Владиката ръководи Врачанската епархия повече от 40 години. Временно обаче задълженията му се изпълняват от Старозагорския митрополит Киприян.
Светското име на митрополит Калиник е Димитър Райчев Александров. Роден е на 11.03.1931 г. в с. Мъглиж, Старозагорско. След завършване на основното си образование през 1947 г. е приет за ученик в Пловдивската духовна семинария, обединена от есента на 1950 г. със Софийската и преместена при гара Черепиш, курсът на която завършва през 1952 г. От септември същата година е студент в Духовната академия "Св. Климент Охридски" в София, която завършва през 1956 г.
През 1960 г. в Казанлъшкия манастир е подстриган в монашество с името Калиник от Старозагорския митрополит Климент. След едномесечно послушание е ръкоположен в йеродяконски чин. От септември 1960 г. до 1962 г. йеродякон Калиник е на богословска специализация в Московската духовна академия. През 1962 г. в Патриаршеския Богоявленски събор в Москва с благословението на Св. Синод на БПЦ е ръкоположен в йеромонашески чин от Руския патриарх Алексий.
След завръщането си в България през 1962 г. е назначен за протосингел на Доростоло-Червенската митрополия, която длъжност заема до 01.11.1970 г. През 1968-1969 г. архимандрит Калиник е на научна специализация в института в Босей, Лозана, а след това и в Берн и Женева, Швейцария.
От ноември 1970 г. той е игумен на Рилската света обител, какъвто остава до юли 1971 г., а от 01.08. същата година е назначен за протосингел на Сливенската митрополия.
На 06.12.1971 г. в Патриаршеската катедрала "Св. Александър Невски" е хиротонисан в епископски сан с титлата "Велички" и е назначен за викарий на Сливенския митрополит Никодим, която длъжност заема до ноември 1974 г.
На 27.10.1974 г. е избран, а на 10.11. същата година е и канонически утвърден за Врачански митрополит.


title: Как да защитим потребителските си права

maintext:
Потребителите подават жалби най-често при проблеми с пътуването и онлайн пазаруването. Това коментира Игнат Арсенов от Европейския потребителски център в България в предаването "Бизнес старт" с Йоанна Николова по Bloomberg TV Bulgaria.
Европейският потребителски център отчита ръст на подадените жалби до 1300 към днешна дата от създаването си през 2008, когато броят им е достигал 60, посочи експертът.
"Нашата цел е доброволно разрешаване на възникнал спор. Ние не можем да налагаме нашето мнение или становище на търговците, както и на потребителите. Ние предоставяме съвети и преговаряме", обясни Арсенов. "Повече от половината случаи за 2015 бяха разрешени успешно", отбеляза още той.
Как да защитим потребителските си права и кои са най-често срещаните нарушения в областта на пътуванията и онлайн пазаруването?
Вижте повече във видеото на Bloomberg TV Bulgaria


title: Рекорден брой пациенти с инфаркт в "Пирогов" по празниците

maintext:
Рекорден брой пациенти с миокардни инфаркти са приети в "Пирогов" през празничните дни. Девет души са постъпили в болницата от 23 декември до тази сутрин с такава диагноза, съобщи д-р Иван Мартинов - началник на отделението по инвазивна кардиология в лечебното заведение.
Шестима от пациентите са мъже. Най-младият пациент е на 32 години, а най-възрастният на 76 г.
Причини за това са излизане от топло на студено, преяждане с ядки и месо, прекомерно количество алкохол. Всички пациенти в момента са в добро състояние.
Шестима от пациентите са постъпили в болницата само на 24 декември.
Обикновено хората търсят Бърза помощ, но сега явно доверието към Пирогов се е увеличило, смята д-р Иван Мартинов.
Д-р Кирил Христов от хирургията съобщи, че за празничните дни през болницата са минали 1400 души, като приети за лечение са 200 от тях.
Някои от приетите са с травми, а други са припаднали. Един човек е постъпил болницата след измръзване, както и друг, който е хоспитализиран, след като е дишал смес от почистващи препарати.
От болницата заявиха, че няма пострадали след употреба на пиротехнически средства, но въпреки това лекарите апелираха да се внимава с ползването на бомбички и пиратки.
/БТА/


title: ЦСКА-София изгони четирима, крещели: "Аллах е велик"

maintext:
Ръководството на ЦСКА-София отстрани юношите Кристиян Сотиров, Живко Панев, Стоян Иванов и Викторио Георгиев, които играха в отбора до 16 г. Това съобщи официалният сайт на клуба.
Мотиви за наказанието не се споменават, но според "24 часа" причината е, че младоците нахлули в спортното училище "Ген. Владимир Стойчев” маскирани и започвали да крещят "Аллах е велик!".
"Във връзка с инцидент в Спортно училище "Ген. Владимир Стойчев" с футболисти на ЦСКА, които се обучават в учебното заведение, и техни действия, породили уронване на престижа на ПФК ЦСКА, футболистите, родени през 2001 година - Кристиян Сотиров, Живко Панев, Стоян Иванов и Викторио Георгиев, са временно отстранени от отбора на ЦСКА U16, съобщиха от клуба".
"Предстои вземане на решение за тяхното наказание. Четиримата са отстранени след разговор с директора на училището г-н Васил Вутев и треньора на отбора Сашо Борисов".
"Футболистите от школата на ЦСКА трябва да притежават не само футболни качества, но и човешки такива и да показват навсякъде със своето поведение и морал, че заслужават да бъдат част от голямото семейство на ПФК ЦСКА".
"Ръководството на ДЮШ на ЦСКА заявава категорично, че и в бъдеще ще бъде безкомпромисно с футболисти, които уронват престижа на клуба", се казва в позицията на клуба, подписана от директора на ДЮШ на ЦСКА Стефан Яръмов.
Още спортни новини четете в Gol.bg


title: Къде са "изчезнали" краката - оптична илюзия

maintext:
В социалните мрежи бурно се обсъжда поредната оптична илюзия. На снимка, публикувана в Reddit, се виждат няколко момичета, краката на едно от които просто са "изчезнали".
На дивана седят пет момичета, но на пръв поглед се виждат краката само на четири от тях. Някои се пошегуваха и заявиха, че едното момиче е "диванен кентавър".
Според други пък загадката е не в краката на момичето в центъра, а в дължината на краката на девойката, която седи на облегалката.
Според мнозина обаче краката всъщност изобщо не са "изчезвали" - просто двете момичета, които седят отляво, са с черни дънки и краката им много трудно могат да бъдат различени.


authors:
Петя Славова
Дек
По Публикацията Работи

title: 10-годишно дете почина по време на полет

maintext:
Десетгодишно момиченце почина, след като се почувствало зле на борда на презокеански полет на авиокомпания "Еър Канада", предаде Асошиейтед прес.
Авиокомпанията заяви, че полетът Ей Си 868 от Торонто за Лондон е бил пренасочен към Шанън, Ирландия, след като с детето е възникнал медицински проблем.
"Еър Канада" посочи, че на борда на самолета е имало лекар и медицинска сестра, които са се опитали да окажат помощ на детето.
Екип за бърза помощ е посрещнал самолета при кацането му в Ирландия, но, както заяви авиокомпанията, местните медицински власти само са констатирали смъртта на момиченцето.
Самолетът, "Боинг" 787 с 230 пътници, е продължил за Лондон, пише БТА.
Вестник "Айриш сън" съобщи, че са уведомени ирландските следствени органи и ще бъде извършена аутопсия.
Засега нито "Еър Канада", нито канадското правителство са в състояние да потвърдят националността на момиченцето.


title: 6 г. затвор: Осъдиха крадецът на инкасо автомобил

maintext:
На 6 г. и 6 месеца лишаване от свобода бе осъден днес бургазлията Бойко Борецов, който на 7 февруари т.г. направи опит за въоръжен грабеж над инкасо автомобил със 120 000 лв. в Средец.
Неговият съучастник - братовчед му Христо Борецов бе застрелян от охранителите на инкасото.
Делото срещу 21-годишния Бойко Борецов в Бургаския окръжен съд приключи бързо, след като той се призна за виновен, а съдът одобри сключеното с прокуратурата споразумение.
Срещу Борецов бе повдигнато обвинение - опит за въоръжен грабеж и то остана непроменено, пише "24 часа". Усилията на защитата бяха то бъде трансформирано в по-леко, тъй като върху газовия пистолет, който носел убития Христо Борецов, не бе открито ДНК от Бойко.
Тезата на държавното обвинение обаче бе, че дори единият от съучастниците да е държал пистолета, той е действал в умисъл с другия, като в подобни случаи е без значение кой физически е носел оръжието.
Братовчедите Бойко и Христо Борецови причакали инкасо автомобила, който носел пенсиите за община Средец, криейки се в барака в задния двор на пощата.
Когато колата с парите паркирала, Борецови нападнали двамата охранители, но срещнали неочаквана съпротива.
Христо Борецов се опитал да запали инкасо автомбила и да избягат с парите, но бил уцелен от куршум, произведен от единия от гардовете.
20-годишният мъж издъхна минути по-късно, тичайки по улицата, а братовчед му Бойко бе заловен след неуспешен опит да се изплъзне от полицията.


title: Отиваш учител на село - плащат ти наема на къщата

maintext:
На педагогическите специалисти, които работят в малко населено място, но не живеят там, ще се възстановяват разходите им за транспорт или за наем, ако са наели жилище в съответното населено място.
Това предвижда проект на Наредба за реда и условията за възстановяване на транспортните разходи или за наем на педагогическите специалисти в институциите в системата на предучилищното и училищното образование.
Проектът, който произтича от новия закон, е публикуван за обществено обсъждане в сайта на Министерството на образованието и науката.
Според наредбата малко населено място е това, в което живеят до 5000 души.
Педагозите, които имат регистрация по настоящ адрес извън мястото, където работят, ще трябва да удостоверят този факт с документ.
На тях ще им се възстановяват пътните разходи срещу билети, абонаментни карти или фактури за междуградски транспорт.
Ще имат право да ползват и лични превозни средства срещу фактури за заредено гориво.
Разходите им ще зависят от вида, марката, модела и разхода на гориво за маршрута от местоживеенето им до институцията, в която работят и обратно.
Педагозите няма да имат право да получават пари за градски транспорт.
Право на възстановяване на средства за наем ще имат педагогическите специалисти, които са наели жилище в населеното място, в което работят.
Изискването е да имат сключен договор за наем, който да не надвишава с повече от 30% месечната сума за транспорт до местоживеенето им и обратно с най-евтиния вид транспорт.


title: Куриозите на 2016-а: Човек замери лекар с окото си...

maintext:
Отминаващата 2016 година със сигурност можем да определим като годината на майстора и рационализатора. Никога досега човечеството не е имало толкова иновационни идеи, достойни за Четвърти километър. И то не само в областта на налудничавите изобретения. Своя принос в куриозните практики през отиващата си година дадоха и такива консервативни по своята същност институции като правоохраняващите органи. Ето два разтърсващи примера в това отношение.
Полицията в щата Флорида извърши два изумителни ареста. На лицето Едуард Майкъл Дорси за това, че е замерил доктор с лявото си око и на Грейнджър Рей Утън за това, че е нокаутирал акула.
54-годишният Дорси се ядосал на медицинския екип от град Ларго, защото му направил забележка да не си играе с изкуственото око, докато чака за преглед. "Мога да правя с окото каквото си искам", облещил се пациентът и го запратил с право мерене по дежурния лекар.
Биячът на акули пък се оказал 21-годишният жител на град Лафайет Грейнджър Рей Утън. Заедно с негов приятел те се натъкнали на дезориентирана акула край бреговете на Флорида. Грейнджър я прихванал с лявата ръка около врата, вкарал й няколко прави в главата и с приятеля си я изтеглили на брега. Там положили върху гърба на животното малко дете и го снимали за спомен. После двамата мъже отново вкарали акулата в океана, но тя вече била умряла. Делото им се гледа в началото на месеца.
В България тази година много се говорeше за пръстовия идентификатор, който предизвика оживени дебати. Но пияна студентка в град Амхърст в щата Масачузетс изобрети един по-практичен начин за легитимиране от пръстовия отпечатък. Тя се опита да влезе в нощния бар "Мънки", като вместо лична карта, удостоверяваща нейното пълнолетие, представи на гарда пица на парче. След като охранителят не й признал пица-идентификатора като надежден документ, дамата я размазала в лицето му и била арестувана.
Медицината традиционно ни сервира нестандартни решения. Тази година без съмнение едно от тях бе презервативът... за правене на деца. Обикновено това средство се използва точно в обратната посока, но артикулът с търговска марка "The Stork" е предназначен за изкуствено оплождане. В него се събира спермата на донора, която после с апликатор, наподобяващ тампон, се пренася във вагината. Презервативът за правене на деца струва само 100 паунда и е много по-евтина алтернатива на ин витро техниките. Забременяемостта с него е 20 процента.
Като говорим за забременяване, австралийка удиви медицината, като успя да зачене два пъти за десет дни. А на Кейт Хил й били казали, че не може да има деца, тъй като страдала от поликистоза на яйчниците и вследствие на това нямала овулация. Кейт не само че заченала от съпруга си Питър Хил след хормоналното лечение, но изпаднала в шок, когато узнала, че е забременяла и втори път след десет дни. Така се родили близначките Шарлот и Оливия. В света са регистрирани само 10 подобни случаи на "насложена" бременност, известна като суперфетация или суперфекундация.
Що се касае до фундаменталните открития, не можем да не споменем приноса на египетския изследовател Ахмед Шафик от университета в Кайро. На него му хрумна да облече 75 лабораторни плъха в гащи с дупка за опашките им. Пробва им бельо от различни материи. Оказа се, че когато носят евтини слипове от полиестерни материи, плъховете губят от сексуалната си мощ. А когато са предрешени в тежки памучни и вълнени гащи, няма промяна в надареността. Електростатичното електричество от полиестерната нишка съсипвало либидото на гризачите. За този пробив в науката Шафик бе удостоен с Антинобелова награда тази година.
Що се касае до истинските рационализаторски пробиви с ренесансов размах, можем да споменем една машина, която би възхитила дори Леонардо. Британският налудничав изобретател Колин Фърз, който по професия е водопроводчик, конструира своята "Машина за пръцкане". Геният от град Стамфорд в графство Линколншър използва специални реактивни двигатели, които издават титаничен звук, наподобяващ изпускането на стомашни газове. Фърз монтира апарата си на скалите в Дувър, така че когато "пръцне", машината му да бъде чута отвъд Ламанша, чак във Франция.
И хоровото изкуство се отчете с принос в необичайното. Глазгоуски хор включи новаторски покашляния в партитурите си на определени интервали. По този начин колективът "Саундсейшънъл" изпълни познати на всички песни. Покашлянията трябваше да изострят вниманието на слушателите за опасностите, свързани с рака на белия дроб.
Козметиката се отчете в областта на иновациите с очна линия, наподобяваща пенис. Тя се изписва в един от двата края на окото, по избор. Идеята бе на 19-годишната фенка на макияжа Ейша Броутигам, която се похвали, че иновацията й е една от най-разпознаваемите.
Датските власти пък отхвърлиха от регистъра на разрешените имена Анус. Те препоръчват на родителите да кръщават бебетата си с по-безобидното датско име Анас.
Своята лепта в пъстрата 2016-а дадоха и италианските хотелиери. 10 гостилници в град Асизи предложиха безплатни почивки на онези клиенти, които докажат, че са успели да направят дете в техните хотелски кревати. За да бъде ползвана екстрата, отличниците трябва да покажат на следващата година акта за раждане на хотелското бебе, пръкнало се девет месеца след престоя им. Историята мълчи относно това как ще бъдат отчетени седмачетата или преносените в очакване на новите небивалици, които ни предстоят през задаващата се 2017-а.
(БТА)


title: Подаръци, усмивки... А някога картичките изглеждаха така

maintext: Ако Дядо Коледа е минал вече през вас, то със сигурност сте получили и шарени картички с блестящи снежинки, усмихнати снежни човеци, червендалести джуджета и тн. Но не винаги картичките са били толкова положителни. Вижте как са изглеждали те през Викторианската епоха!


authors:
Анисия Иванова
Обновена
Дек
По Публикацията Работи

title: 250 000 със запор на заплатите за Нова година

maintext:
Около 250 000 нашенци ще посрещнат новата година със запор на заплатата по данни на частните съдебни изпълнители у нас и НАП. Сметките показват, че всеки десети работещ у нас е с блокирана сметка заради висящи борчове.
При една трета от случаите обаче се е стигнало до запор на трудовото възнаграждение заради малък дълг от 20 до 50 лв. към КАТ или към друга държавна институция.
Доскоро подобни задължения се считаха за несъбираеми, тъй като рядко длъжниците доброволно ги плащаха в срок, а след това давността им изтичаше, обясниха за „Монитор“ бирници.
С промени в законодателството обаче в последните две години неплатените фишове към КАТ след третия месец се изпращат за събиране към публичните изпълнители на НАП. Те от своя страна пускат покана за доброволно изпълнение и ако дългът не се покрие в рамките на 2 седмици, следва запор на заплатата.


description: Служители на сектор

title: Белезници за куриер на ало измамник в Силистра

maintext:
Служители на сектор "Криминална полиция" в Силистра заловиха участвал в извършване на телефонна измама мъж, съобщиха от МВР.
Полицаите действали по сигнал на жител на село Ламбриново, който забелязал в селото съмнителен автомобил. Пристигайки на мястото, полицейските служители успели да заловят 25-годишен мъж, който очаквал да получи пари от 67-годишен мъж.
Опитът за телефонна измама бил осъществен по схемата за изгодна сделка с климатици.
След намесата на криминалистите престъплението било осуетено, а пристигналият куриер - заловен. Досега той няма регистрирани криминални прояви. Задържан е за 24 часа.
В хода на разследването е установено, че задържаният е съпричастен към извършването на други четири телефонни измами в област Силистра.


title: Френският президент помилва жена, убила мъжа си побойник

maintext:
Френският президент Франсоа Оланд помилва жена, обвинена че е застреляла съпруга си, за който се смята, че я биел, предаде Асошиейтед прес.
В изявление на Оланд се казва, че 69-годишната Жаклин Соваж може да бъде освободена незабавно от затвора, югоизточно от Париж. Тя вече прекара четири години зад решетките, припомня АП.
Два различни съдебни състава осъдиха Соваж на 10 години затвор, след като през 2012 г. тя простреляла съпруга си три пъти в гърба с ловна пушка.
По време на процеса тя заяви, че съпругът й я е биел в продължение на 47 години. Дъщерите им също заявиха, че са били подлагани на насилие. Съпругът не е бил осъждан.
Случаят накара защитници на правата на жените, политици и симпатизанти да се мобилизират, за да подкрепят Соваж и привлече обществено внимание към проблемите на домашното насилие, отбелязва АП.
/БТА/


authors:
Бойчо Попов
Дек
По Публикацията Работи

title: Apple и Ирландия застават пред съда на ЕС

maintext:
Американският технологичен концерн Apple планира да обжалва тази седмица решението на Европейската комисия (ЕК), според което той трябва да плати до 13 млрд. евро (11 млрд. паунда) в Ирландия заради незаконни данъчни облекчения, предава BBC.
По-рано през годината регулаторите на ЕС заявиха, че спорната данъчна сделка на Apple с ирландските власти е била незаконна и настояха за наказание. Технологичният гигант от своя страна съобщи, че е „удобна мишена". Ирландия също оспорва решението, твърдейки, че регулаторите на ЕС накърняват националния суверенитет.
Европейската централа на Apple е разположена в Ирландия, където стандартната ставка на корпоративния данък е 12,5%. През август ЕК заяви, че Ирландия е позволила на компанията да плати значително по-малко в сравнение с други компании, като ефективното плащане е било в размер на не повече от 1%.
Министерството на финансите на Ирландия направи необичайно критично изявление, в което поясни, че ЕК „погрешно е интерпретирала съответните факти и ирландските закони".
Ирландия не приема анализа на ЕК, поради което е подала молба във Върховния съд на Европейския съюз да отмени цялото решение.
„Ирландия не предоставя благоприятно данъчно третиране за Apple. Пълният размер на данъка е бил платен в този случай и не е била предоставена държавна помощ", казва се в становището. „Ирландия не осъществява сделки с данъкоплатците", допълва се в документа.
Главният съветник на Apple Брус Сюъл заяви пред Ройтерс, че ЕК е пренебрегнала мненията на данъчни експерти, предоставени от ирландските власти.
"Apple е удобна мишена, защото тя генерира много заглавия", казва Сюъл.
Дори ако Apple изгуби спора с Брюксел, рекордната данъчна ставка не би трябвало да бъде проблем за производителя на iPhone, който отчете нетна печалба от 53 млрд. долара през финансовата 2015 г.
Глобата на Apple, която беше наложена след тригодишно разследване, е част от кампанията на ЕС срещу избягването на корпоративните данъци. Решението, обявено на 30 август, предизвика силни реакции от страна на Министерството на финансите на САЩ. То критикува разследванията на европейските регулатори, защото те „заплашват да подкопаят чуждестранните инвестиции, бизнес климата в Европа и важното икономическо партньорство между САЩ и ЕС“.
Това не е единствената компания, която е обвинявана в сключване на благоприятни данъчни сделки в Европейския съюз. През миналата година комисията заяви, че Холандия трябва да възстанови колкото 30 млн. евро от Starbucks, докато на Люксембург бе наредено да възстанови подобна сума от Fiat.
Още технологични новини четете в Investor.bg


title: Богаташчетата на Гърция: Ципрас ли? Дълг ли?

maintext: Днес стана ясно, че на гърците им се готви поредна икономическа секира. Но има една прослойка, която едва ли се интересува от факта. Това са богатите деца на Гърция. Подобно на други подобни общества на богати деца и те си имат Instagram канал. Вижте някои кадри от техния живот!


title: Наркоудар: Четирима в ареста за 40 кг хероин

maintext:
Мъж от Ямбол и още трима от тополовградското село Радовец са задържани за притежание и пласиране на голямо количество хероин. Резултатите от разработката, в която са участвали служители на три регионални дирекции, бяха обявени тази сутрин на извънреден брифинг в Ямбол.
На 21 декември полицаите проверяват паркиран близо до търговски център автомобил, в който намират 5 кг хероин. На практика акцията е осуетила сделка по продажбата на дрогата, съобщи "24 часа".
Тъй като един от задържаните е от село Радовец, спецченгетата са претърсили къщата му там. Тя се оказва истинско наркодепо - в имота са намерени още 35 кг хероин.
Днес четиримата обвиняеми ще бъдат изправени пред Окръжния съд, тъй като прокуратурата поиска за тях постоянна мярка задържане под стража.
Преди седмица пратка от 50 кг хероин бе задържана на зелена граница близо до бургаското село Белеврен.
През август раница с 16,7 кг от същия наркотик е намерена в местност на територията на община Тополовград. За това се води дело срещу неизвестен извършител.
Не е изключено задържаната в Ямбол дрога също да е прекарана през границата като "хонорар" на каналджии, като след това трафикантите се опитали да я изтъргуват, смятат осведомени.


authors:
Златко Желев
Обновена
Дек
По Публикацията Работи

title: Сутрешно: 35 снегорина сноват из снежна София

maintext:
Градският транспорт в София се движи нормално по всичките си маршрути, въпреки снеговалежа, уверяват от Столичната община.
Заради ниските температури и снега, след полунощ в столицата е започнало разпръскване на смеси срещу заледяване, информира БНР.
Приоритетно се обработват улици и булеварди, по които се движи градският транспорт и опасни и стръмни участъци.
От общината уточнават, че в момента на терен са 35 снегопочистващи машини.
Шофьорите да бъдат внимателни и да използват автомобилите си, оборудвани за движение при зимни условия.


authors:
Георги Пешев
Дек
По Публикацията Работи

title: Прякорите във футбола: Меси и Роналдо от България

maintext:
Колкото и безинтереснa да е понякога българската Първа лига, дори и тя може да предизвика интерес у човек, който не обича футбола. Гледайки съставите на отборите, може да се видят всевъзможни футболисти, които се кипрят с прякори на най-големите звезди в Европа. Повечето от играчите в България носят своите прозвища от подмятания на тренировки или шеги на съотборници. Тези от по-младите пък гордо се пъчат с това, че са Роналдовци и Месита. Някои носят свирепи прозвища, докато други будят усмивка на лицата на запалянковците. Почти всеки известен играч си има и прякор, който отразява част от неговата същност.
В Левски прякорите не са на почит сред сегашните играчи. Може би само халфът Георги Костадинов плаши с прозвището си "Мечката". Известен прякор има Сашо Александров, наричан "Дани Алвеш". Бившият капитан на "сините" Христо Йовов си тежи с прозвището, което му беше лепнато в последните години. Заради гола си срещу Олимпик Марсилия Ицо гордо носи "Бижутера". Феновете на ЦСКА пък го наричат "Гърбушко".
Един от бившите играчи на Левски - Николай Димитров, обаче е с най-интересните прякори във футбола въобще. Още като юноша крилото се появява на тренировка с нова прическа с голям бретон. Майтапчията Ивелин Попов веднага го грабва и го скъсва от бъзици: „Еййй, ти си като Хитлерчо бе!”, казва му Попето. Оттам прякорът се трансформира в Хичо. На "Герена" са ритали още Емил Велев-Кокала, Наско Сираков-Вълкът, Павел Панов-Пачата, Владимир Иванов-Фугата, Здравко Здравков-Фози, Емо Спасов-Чекията, Георги Петков (Шадравана), Антони Здравков (Сухия), Борислав Михайлов (Перуката), Златко Янков-Фара, Николай Митов (Жадното и Калъфката), Илиян Стоянов (Чушката), Николай Тодоров (Кайзера), Александър Александров-Кривия, Бисер Иванов-Легендата, Йордан Йорданов-Пиката, Георги Марков-Универсалното ренде Вьорнер, както и Мечо (Димитър Телкийски), Топчо (Елин Топузаков) и Гонзо (Георги Иванов).
Автентичният ЦСКА бе един от отборите, в които имаше най-много прякори. Повечето играчи бяха наричани накратко от фамилиите и имената си, например като Иван Бандаловски-Бандата, Иван Караджов-Караджата, Пламен Крачунов-Крачуна. Националът Иван Иванов бе наричан на "Армията" Русия заради дългата грива, която поддържаше преди време. Друг от бившите играчи на ЦСКА - Емил Гъргоров, също има култов прякор. Халфът, който сега рита за Берое, е наричан Бадема заради ниския си ръст. Една от легендите на ЦСКА Георги Илиев-Майкъла пък е по-известен с прякора си. Бившият защитник е наричан така заради успешната си игра срещу нападател на Ливърпул, като буквално го изял с парцалите. Друга мълва гласи, че прякорът има връзка с Майкъл Корлеоне от "Кръстника".
Георги Пешев, Gol.bg


authors:
Златко Желев
Дек
По Публикацията Работи

title: Всичко най-добро! От Медведев за Борисов

maintext:
Премиерът в оставка Бойко Борисов публикува във Facebook поздравителна картичка за Коледа и Нова година от министър-председателя на Руската федерация Дмитрий Медведев.
"Приемете поздравите ми за Рождество и Нова година", пише в нея дясната ръка на президента Владимир Путин.
Снимка: Facebook
"Тези забележителни зимни празници са изпълнени с особена топлота и радостта от общуването с близките хора. Това е време за нови планове и съвместни проекти във всички области. Нека всички те да послужат за благополучието на хората и процъфтяването на нашите страни", пише още руският премиер.
"Нека настъпващата 2017 г. донесе във всеки дом щастие и успех. Желая ви здраве и всичко най-добро!", завършва Дмитрий Медведев.


title: На куката: Чудовищата във водите на Мурманск!

maintext:
Руският рибар Роман Фьодорцов е един от по-популярните рибари в социалните мрежи. Причината? Снима всякакви странни морски обитатели, попаднали му в мрежите край Мурманск.
А някои от находките са си наистина страховити. Вижте!


title: Плевнелиев на отбелязването на Ханука: Да запазим толерантността!

maintext:
"През моя мандат споделях празниците на всички основни вероизповедания в България и навсякъде се чувствах като желан гост, както са добри гости във всеки български дом съседите и приятели християни, мюсюлмани, евреи и други. Нека запазим наследената от дедите си толерантност и уважение между всички в обществото". Това е заявил днес президентът Росен Плевнелиев, който участва в тържествената церемония в Централната софийска синагога за запалване на свещите на Ханука /Празника на светлината/, цитиран от прессекретариата на държавния глава.
Президентът Плевнелиев запали основната свещ на церемонията, с която се отправя послание за мир, разбирателство и успех.
В изказването си на церемонията президентът е подчертал, че българските граждани неведнъж са доказали, че сърцата им са отворени за мъката на другите, че са готови да споделят с ближния и малкото, с което разполагат.
Росен Плевнелиев е благодарил на организацията "Шалом" за предприетата инициатива "Направи добро - помогни на Хитрино", която е истински жест на солидарност и хуманизъм.
"Нека в тези празнични дни светлините на Ханукалния свещник и на коледната елха ни напомнят, че всеки от нас има сили да надделее над безнадеждността на мрака. Нека обърнем поглед навътре в себе си, да възродим и укрепим доброто и да съхраним стремежа към почтеност в отношенията между хората", е призовал още президентът.
Президентът Плевнелиев е припомнил, думите на президента на Държавата Израел Шимон Перес (2007-2014 г.), изречените от него думи в Брюксел при откриването на изложба, посветена на 70-тата годишнина от спасяването на българските евреи: "По-добре икономическа криза, отколкото морална катастрофа, по-добре икономически проблеми, отколкото исторически срам. Българският народ е скромен, непретенциозен, но истински героичен. Българите дадоха на света безпрецедентен пример за кураж и човечност, правейки моралния избор да се противопоставят и на най-голямото зло в историята - нацизма".
Българският държавен глава е припомнил също, че откритите в София и в Тел Авив два идентични паметника, посветени на спасяването на българските евреи през Втората световна война, вечно ще напомнят, че е по силите и на най-малката общност, дори на всеки човек да промени историята, да направи света по-добър и по-справедлив.


authors:
Боряна Павлова
Обновена
Дек
По Публикацията Работи

title: Хиляди гости и един много, много объркан рожден ден

maintext:
Масово парти по случай 15-ия рожден ден, отбелязващ преходната възраст на мексиканско момиче, е завършило с фатален инцидент, съобщават Асошиейтед прес и ДПА.
За да отбележи специалния рожден ден - еквивалент на "сладките 16" в САЩ - на дъщеря си Руби Ибара Гарсия, преди няколко седмици баща й публикува клипче във Facebook, в което кани на парти всички желаещи.
Видео поканата бързо се разпространява в социалната мрежа. Над милион души заявяват, че ще уважат празненството, посочва БТА.
В крайна сметка на партито в Ла Оя - малък провинциален град на около 400 километра северозападнто от столицата Мексико, се явяват хиляди хора. Рожденичката Руби посреща гостите в рокля в цвят фуксия, осигурена от известен дизайнер. Събитието се отразява обстойно от местната преса.
Масовото честване на рождения ден обаче завършва с трагичен инцидент - двама мъже са стъпкани по време на организирано състезание с коне. Единият от тях е със счупен крак. За другия получените травми се оказват фатални.


title: Майка налагала директорка на забавачка, а сега ще плаща

maintext:
1300 лв. глоба, която трябва да заплати в полза на държавата, получи от районния съд в Павликени родителка, нанесла побой на директорка на детска градина.
Скандалът се разиграл на 17 юли 2016 г. Година по-рано побойницата Салиме подала заявление до директорката на забавачницата, че желае детето й да посещава детската градина.
След това обаче започнала да забавя и изобщо да не плаща таксата за градината, което предизвикало конфликт между нея и ръководството на детското заведение, пише "Монитор".
На 17 юли след поредното пререкание Салиме обещала, че до вечерта на същия ден ще внесе дължимите пари, които били в размер на около 200 лева.
Около 16:30 ч. тя влязла в градината заедно с двете си деца, приближила се към директората, която по това време била на двора и започнала да я налага с юмруци по главата.
След намесата и на останалия персонал побойницата била укротена, а след това е отведена в полицията. Срещу майката е образувано наказателно производство, което приключило с мнение за предаването и на съд.
След одобрено споразумение с прокуратурата районният съд в Павликени постановил налагането на административно наказание, 1300 лв. глоба.


title: Турция иска да наложи примирие в Сирия преди Нова година

maintext:
Турция се стреми да установи примирие в Сирия преди Нова година, заяви турският външен министър Мевлют Чавушоглу.
Той добави, че Анкара не би водила преговори със сирийския президент Башар Асад, предаде Ройтерс.
Турция заяви вчера, че заедно с Русия са подготвили споразумение за прекратяване на огъня в Сирия, но не разкри подробности.
Чавушоглу посочи в интервю за телевизия „Хабер“, че Турция и Русия възнамеряват да бъдат гаранти за спазването на примирието.
/БТА/


title: 29 хиляди бедни са нахранили общинските трапезарии

maintext:
Общински трапезарии са осигурили топъл обяд на 29 хиляди души през 2016 г., съобщиха от Националното сдружение на общините. Социални кухни са разкрити в 204 общини.
Средствата за тях са 15 млн. лв., осигурени по Оперативна програма за храни и/или основно материално подпомагане по Фонда за европейско подпомагане на най-нуждаещите се лица 2014-2020.
Осигуряването на топъл обяд от общините е включено като мярка при разписването на програмата по предложение на НСОРБ.
През 2016 г. броят на хората, които са обядвали в общинските трапезарии, е нараснал над три пъти в сравнение с 2015 г., когато те са били 8 хиляди души.
В резултат на доброто сътрудничество между НСОРБ и Агенцията за социално подпомагане като управляващия орган на програмата е увеличен и броят на общините, предоставящи топъл обяд от 86 на 204, както и броят на трапезариите от 111 на 236.
Нарастването на броя потребители е показателно за нивото на жизнения статус на населението, отбелязват от сдружението.
През 2017 г. ресурсът за предоставянето на топъл обяд ще бъде увеличен с 12 млн.лв.
През новата година общините ще могат да предоставят топъл обяд и през неработните и празнични дни.
Основният проблем за общините при осъществяване на дейностите по осигуряване на топъл обяд за хора в неравностойно положение е фиксираната ставка от 2.30 лв. за човек.
С тези средства трябва да се осигури задължителният порцион - хляб, супа и основно ястие, при изискване едно от тях да е с месо, уточняват от сдружението.


authors:
Петя Славова
Дек
По Публикацията Работи

title: Хиляди евакуирани на връх Коледа в Германия

maintext:
Евакуация на хиляди жители на германския град Аугсбург на връх Коледа, съобщава Bulgaria ON AIR. Операцията, която тече в момента, се е наложила след откриването на невзривила се бомба от Втората световна война. Тя тежи близо 2 тона и по време на обезвреждането й не трябва да има хора в радиус от най-малко километър и половина. По тази причина близо 54 000 души се извеждат от домовете им.
Това е най-голямата евакуация, извършвана в Германия от края на войната насам. Досега най-мащабната операция поради открита бомба беше тази в Кобленц през 2011 година. Тогава от домовете им бяха евакуирани 45 000 души.


title: След Берлин и Ница идва ли ред на Ню Йорк? ФБР мисли, че да

maintext:
Три от институциите по сигурността в САЩ, сред които и Федералното бюро за разследване, излязоха със съвместно заявление, че празнуването на новогодишната нощ в Ню Йорк може да бъде застрашено от терористични актове.
Под обръщението са се подписали още полицейското управление на щата Ню Йорк и Министерството на националната сигурност.
"Нямаме информация за съществуването на конкретна и достоверна опасност, насочена против или свързана с посрещането на новата 2017 г. на "Таймс скуеър" в Ню Йорк, но изразяваме безпокойство, защото това събитие може да стане мишена за злоумишленици-единаци, които не са свързани с някаква организация, и за доморасли войнстващи екстремисти", предупреждават правоохранителните органи.
Като примери за тероростични актове на "единаци" могат да се посочат масовите убийства в американските градове Сан Бернардино (Калифорния) и Орландо (Флорида), както и във френския град Ница.
Както е установило следствието, тези престъпления са били извършени просто от "мюсюлмани, попаднали под въздействието на радикална пропаганда".


authors:
Веселин Коларов
Дек
По Публикацията Работи

description: Двама фенове на пловдивския „Локомотив

title: Ултраси на Локо Пд пребиха мъж, взели го за бежанец

maintext:
Двама фенове на пловдивския „Локомотив" са в ареста, след като нанесли побой на младеж, когото взели за бежанец, пише в. "24 часа".
Инцидентът е станал посред бял ден на автогара "Юг" в града. Там пристигнал автобусът, с който ултрасите Георги Иванов и Христо Вълков се връщали от коледна екскурзия в Банско.
Още в рейса те започнали да обиждат и псуват Димитър Спиров, когото не познавали, но оприличили на имигрант.
След като слезли, се нахвърлили с юмруци и ритници върху него.
Свидетели на грозната сцена станали десетки пътници и таксиметрови шофьори. Няколко души се намесили и спасили Спиров от нападателите му. Младежът бил откаран в спешно отделение с травми по цялото тяло, а биячите успели да избягат.
Впоследствие бил задържан Вълков, а на следващия ден и съучастникът му Георги Иванов. Наскоро той получи условна присъда заедно с още петима пловдивчани за нанасяне на телесна повреда на 17-годишния син на местна журналистка.
Пострадалият Румен Койчев е бил фен на "Ботев". Заради побоя момчето лежа месеци в болница.
Койчев бе пребит пред заведение в квартал "Кючук Париж" на 3 януари 2015 г.


title: Любов от бъдещето - брак с робот!

maintext:
Британски учени обсъждат възможността в най-близко бъдеще хората да могат да сключват брак със своя усъвършенстван секс робот, тъй като сексът между човека и машината ще стане текуща практика в най-близките години, пише в. "Дейли мирър", цитиран от БТА.
Дискусията "Любов и секс с роботи" се проведе в Лондонския университет.
Според експерта по изкуствен интелект д-р Дейвид Леви в недалечно бъдеще законодателството ще трябва да се съобрази с новите реалности и да допусне брак между роботизирана сексуална кукла и нейния партньор от плът и кръв.
"Машините ще трябва да се сдобият с човешки права", пророкува д-р Леви. Той е убеден, че браковете между роботи и хора ще бъдат легализирани.
Специалистът припомни, че до 1967 година междурасовите бракове в някои щати на САЩ бяха забранени, а хомосексуалните бракове извървяха труден път, докато бъдат разрешени. Според него и венчавките с роботи ще извървят същия път, като в началото срещу тях ще се изправят някои религиозни общности.
"Никъде в Библията обаче не е споменавано, че бракът е разрешен само между две човешки същества", изтъква д-р Дейвид Леви.
Той пророкува, че няма да мине много време и роботите ще се превърнат в приятели, без които не можем.
"Тогава какво пречи това приятелство да премине в брак?", пита реторично д-р Леви.


authors:
Анисия Иванова
Дек
По Публикацията Работи

description: В Главна дирекция

title: На празниците: Без задръствания по граничните пунктове

maintext:
В Главна дирекция "Гранична полиция" е създадена необходимата организация за недопускане на задръствания на граничните контролно-пропускателни пунктове на страната по време на коледните и новогодишните празници, съобщиха от МВР
Осигурени са достатъчен брой полицейски служители, за да бъдат извършвани ефективни гранични проверки на максимален брой трасета без забавяне на пътниците и товарния трафик.
Има готовност за увеличаване на дежурните смени в случай на засилване на трафика.
Провеждат се работни срещи с останалите служби за граничен контрол, както и със службите за граничен контрол на съпределните държави, включително и на съвместните пунктове, с цел договарянето на общи мерки за ускоряване на граничните проверки.
Ръководството на ГДГП е разпоредило да се създаде необходимата организация за осигуряване на непрекъснат работен процес на ГКПП, включително и във времето на застъпване на дежурните смени. Ще бъдат предприети завишени мерки за сигурност в обществените зони в районите на ГКПП.
От ГДГП препоръчват на гражданите да използват и не толкова натоварените пунктове.
При пътуване на деца - български граждани, само с единия родител, е задължително носенето на декларация от отсъстващия родител и копие на документа, което остава на граничния пункт, през който е напусната страната, напомнят от ведомството.